khistorydata/jeongjo-sjw-relations huggingface dataset:
정조 0년
丙申九月二十一日巳時。上御興政堂。輪對官入侍時。右承旨金鍾秀。吏曹佐郞李秉模。戶曹佐郞鄭志儉。禮曹佐郞金重燮。敦寧判官李得老。儀賓府都事鄭謙煥。假注書徐龍輔。記注官金鳳顯。記事官卜台鎭。以次進伏訖。得老進前。命奏職掌。對曰。臣所掌。閑司也。別無可奏矣。謙煥進前。命奏職掌及所懷。對曰。別無可奏矣。秉模進前。命奏職掌。對曰。巨所掌祭享色。乃塡差祭官矣。上曰。從古帝王之欲治未治者。皆緣於求治太速而然也。此所謂其進銳者其退速也。今予非欲求治太速。而但根基規模。不可不早定。然後可以圖治。猶作舍之定根基立規模。然後可以造成。今玆吏郞之復古亦已屢朔矣。古之設置吏郞者。使吏議掌堂上之通塞。吏郞掌堂下之通塞。賢者褒之。不肖者貶之。俾新進名官。皆有以畏愼自飭也。今此吏郞。亦可謂之得人也。若有復古之實效則可。若無復古之實效則不可。須體此意。懋哉懋哉。秉模曰。臣才識魯莾。不能當此。而聖敎如許。惶隕之極。不知所達矣。志儉進前。上曰。慈慶堂之役。可趁擧動前告訖乎。志儉曰。方晝夜董役。而恐似不及矣。重燮進前。命奏職掌。對曰。臣所掌陵園。有事則奉審修改矣。上曰。如有所懷陳之。對曰。別無可奏者矣。輪對官先退。上曰。兵房承旨宣傳官入侍。賤臣承命而出。與左承旨鄭民始。宣傳官韓聖養進伏。上曰。近來紀綱懈弛。凡於罪人之拿來。類皆稽忽。壞損國體。莫此爲甚。至於全羅右水使。則試射時各邑守令。親自試射。乃是統營及本營所在謄錄。渠敢不有國綱。乃以代將應射。今此新政之初。紀律駭然。汝其下去。待新水使之交龜。卽爲奪符拿來。使營下民。庶知有朝廷之紀綱焉。聖養承命退出。命書傳敎曰。觀此統制使査啓。公故外管下守令。竝爲赴操。仍參試射。昭載統營謄錄。各該營亦有載錄之法例云。當此一初。些少紀律。身爲按閫之臣。固當惕念。而至於全羅右水營。則不徒疎忽。詰戎之政。何等重事。況習操尤何等大政。則本營屬許多文蔭武守令公頉外。無一人書啓於試射中。皆以代將懸錄。此等大事。若是蔑法。致使金石之典。格而不行。言念戎務。寧不寒心。事係紀律。不可饒貸。全羅右水使李鼎炳。待拿來照法重繩。不參守令。當觀鼎炳之供而處之。以待下敎事。分付。上謂鍾秀曰。萬東廟璇板當書下。承宣於再明辭朝。可也。鍾秀先退。又命書傳敎曰。永興府使文川郡守。皆令不多日內辭朝。又命書傳敎曰。猶嫌察察。日前之政。姑不下敎。今日政望。又甚不察。執筆吏曹假郞廳推考。命退。諸臣以次退出。
정조 0년
丙申九月二十一日午時。晝茶禮陪祭入侍時。右承旨金鍾秀。右副承旨徐有防。同副承旨李鎭衡。假注書徐龍輔。記注官金鳳顯。記事官卜台鎭。以次陪進。上具衰服出齋殿。詣孝明殿東階板位上。西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位北向立。有防沃水。鎭衡承水。鍾秀進巾。鎭衡受巾。上詣尊所西向立。鍾秀奉盞。有防擧羃酌酒。上詣香案前北向跪。鍾秀奉香。有防奉爐。上三上香。有防進盞。上受以授鎭衡。鎭衡跪受。以授薛里。薛里奠盞。連奠三盞訖。上俯伏興降復位。俯伏哭。在位者皆俯伏哭。上止哭四拜。還齋殿。諸臣以次退出。
정조 0년
丙申九月二十一日申時。夕上食陪祭入侍時。右承旨金鍾秀。右副承旨徐有防。同副承旨李鎭衡。假注書徐龍輔。記注官金鳳顯。記事官卜台鎭。以次陪進。上具衰服。詣孝明殿東階板位。上西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位北向立。有防沃水。鎭衡承水。鍾秀進巾。鎭衡受巾。上詣尊所西向立。鍾秀奉盞。有防擧羃酌酒。上詣香案前北向跪。鍾秀奉香。有防奉爐。上三上香。有防進盞。上受以授鎭衡。鎭衡跪受以授薛里。薛里奠盞。連奠三盞訖。上俯伏興降復位。俯伏哭。在位者皆俯伏哭。內侍進茶。上止哭。還齋殿。諸臣以次退出。
정조 0년
丙申九月二十一日酉時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。以次進伏訖。絢奉湯劑進前。上進御。命退去。諸臣以次出。
정조 0년
丙申九月二十一日初更四點。上御尊賢閣。右副承旨入侍時。右副承旨徐有防。假注書徐龍輔。記注官金鳳顯。記事官卜台鎭。以次進伏訖。上曰。京畿監營非二日程。昨日啓目。今始入啓。必是遲滯於政院之致。何政院擧行之若是也。注書知入。賤臣承命而出。還奏曰。今日日暮後。始爲入來。故來卽入啓云矣。有防曰。臣則惶恐待罪。畿伯有不察之失。推考。何如。上曰。勿待罪。推考事。依爲之。命書傳敎曰。宣傳官韓聖養。旣已出使於食前。則申後省記。以韓聖養塡入。事極朦然。兵曹入直堂上遞差。又命書傳敎曰。前大司諫金履素。兵曹參議除授。牌招察任。上曰。喬桐水使。旣已下批。辭朝後當就寢。其令催促謝恩。上曰。宣傳官一員。禁軍一人入侍。賤臣承命而出。與宣傳官李彦愼。禁軍一人進伏。命出給符驗曰。汝持此出去西小門留門。待喬桐水使出去後。卽爲還閉也。彦愼承命先退。上曰。敦義門旣已留門。京畿監營營吏一人。使之招入。有防小退。上曰。都承旨入侍。洪國榮進伏。上曰。司諫金樂洙避嫌。以勿辭爲答。而尙無退待之稟。何也。國榮曰。臣俄見小報。以勿辭退待物論。書出矣。上曰。予方以尙無退待之稟爲訝。今聞以退待物論書出云。無批答者。自下擅自書出乎。注書知入。賤臣承命而出。還奏曰。退待則自政院卽已仰稟。而自前朝報。書吏雖下批之前。例以退待物論書出。故已成規例。今亦以此書出云矣。上曰。批答之前。先自書出。極爲駭然。國榮退出。有防進伏。命書傳敎曰。司諫金樂洙避嫌。猶以待臺臣之意。雖下勿辭之答。本事之外。於此臺臣。有大段不槪者。待政院推考房之以再啓煩瀆。請退待之啓辭。尙不批下者。以其不許退待。而處置不得之意也。今聞政院啓辭未下批。而臺批中徑先以退待物論書出云。事極疎忽。該房雖是新入。不可無飭。同副承旨李鎭衡。爲先從重推考。全是院吏朦然之致。令攸司從重科治。又命書傳敎曰。逆賊手脚。中路見失。不但前所未有之事。亦不但一賊之手脚。兩賊手脚。不知去處。常時之官令。若能嚴正。幺麽驛卒。焉敢慢於傳送。況子旣逃躱。首級又失。奸狀昭不可掩。則狀聞中以道路之說。或云漂失於海水。或云見噉於狐犬。何其疎忽而自恕之甚也。又況去月初八日處斬首級。到喬桐見失。則到今近五十日之後。始乃登聞。尤何其遲緩而後時之甚也。驛吏之見失。罪在道臣。守令之慢命。罪在道臣。狀聞之後時。罪在道臣。該道道臣。難免其責。京畿監司鄭光漢。更待申大顯之供。重勘。所失首級。刻期跟捕。期於捉納事。內而捕廳。外而各該道討捕營。各別嚴飭。又命讀禁府公事書判付。又命書堂箚批答。上曰。畿伯方在何處云耶。有防曰。昨夜宿於竹山。而今則方在水原云。俄者狀啓。似自竹山來矣。上曰。然則俄者承宣所奏推考擧條。勿施。上曰。入番中行首宣傳官一員入侍。騎馬一匹立之。賤臣承命而出。與宣傳官沈緯鎭進伏。上曰。汝其出去。監軍之出巡與否。摘奸以來。緯鎭承命退出。承史以次退出。
정조 0년
王大妃殿惠慶宮中宮殿。政院玉堂口傳問安。答曰。知道。
정조 0년
傳于鄭民始曰。坐直承旨入侍。
정조 0년
洪國榮。以禮曹言啓曰。今九月初七日坐直承旨入侍時。以北道年事之告歉已判。本道方物物膳。自傳敎到付日。限明秋停封事。命下矣。依聖敎。卽爲行關分付。而關文未到之前。大殿誕日本道所封物膳。先爲上來。故自廚院陳稟捧入後。本道方物。今又上來。而亦是令前。依物膳例。一體捧入之意。敢啓。傳曰。知道。
정조 0년
鄭民始。以一所巡廳言啓曰。去夜二更量。犯夜人前僉使金振聲執捉。而依傳敎移送義禁府之意。敢啓。傳曰。知道。
정조 0년
左議政金尙喆。右議政鄭存謙等箚曰。伏以。卽有卿宰留待之命。而二字下敎之出於傳敎。大聖人辭令。恐不宜若是。敢此短箚以聞。收還色目二字。卽臣等區區之望也。取進止。答曰。省箚具悉。卿等之懇。所請其令抹去焉。仍傳曰。此批答史官傳諭于左右相。
정조 0년
喬桐府使李敬懋敎書。王若曰。鎭一島而設關防。爲任實重。控三路而制戎閫。非卿莫宜。委寄斯隆。簡注則審。顧帥鎭孰非藩障。而喬營最居要衝。天塹伯仲於沁都。一隅唇齒之互倚。地勢捍衛於京國。百里襟帶之相連。節制水軍。戎政兼管乎吏治。撫摩島俗。地利實資於人和。職則在於繕修。詎忽綢謬之策。責亦重於安輯。政急懷保之方。苟非盤錯之異才。難膺保障之重寄。惟卿簪紳名閥。鞱靲令譽。持身如儒。無一點之麤氣。盡心報國。試百爲而曲當。贊軍務於五衛。茂績克著。摠戎權於四閫。餘刃尙恢。苟論諳治體而練戎機。無出其右。方當擇良帥而畀重任。捨子伊誰。玆受卿以京畿水軍節度使兼三道統禦使喬桐府使。卿其益殫乃心。毋孤予簡。若門庭之待寇敵。須念桑土之戎虞。如袵席之保嬰孩。且思蔀屋之覃惠。施措宜用長策。稟栽自有舊章。於戲。得江漢之民心。庶見安堵之效。臨登萊之海路。克壯固圉之圖。撫髀之思。披腹而喩。故玆敎示。想宜知悉。副校理沈有鎭製進
정조 0년
丙申九月二十二日辰時。朝上食陪祭入侍時。左承旨鄭民始。右承旨金鍾秀。左副承旨兪彦鎬。右副承旨徐有防。同副承旨李鎭衡。假注書徐龍輔。記注官金鳳顯。記事官卜台鎭。以次陪進。上具衰服。詣孝明殿東階板位上。西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位北向立。有防沃水。鎭衡承水。民始進巾。彦鎬受巾。上詣尊所西向立。鍾秀奉盞。有防擧幕酌酒。上詣香案前北向跪。民始奉香。鎭衡奉爐。上三上香。有防進盞。上受以授彦鎬。彦鎬跪受以授薛里。薛里奠盞。連奠三盞訖。上俯伏興降復位。俯伏哭。在位者皆俯伏哭。內侍進茶。上止哭還齋殿。諸臣以次退出。
정조 0년
丙申九月二十二日申時。夕上食陪祭入侍時。左承旨鄭民始。右承旨金鍾秀。左副承旨兪彦鎬。右副承旨徐有防。同副承旨李鎭衡。假注書徐龍輔。記注官金鳳顯。記事官卜台鎭。以次陪進。上具衰服。詣孝明殿東階板位。上西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位。北向立。有防沃水。鎭衡承水。民始進巾。彦鎬受巾。上詣尊所西向立。鍾秀奉盞。有防擧羃作酒。上詣香案前北向跪。民始奉香。鎭衡奉爐。上三上香。有防進盞。上受以授彦鎬。彦鎬跪受以授薛里。薛里奠盞。連奠三盞訖。上俯伏興。降復位。俯伏哭。在位者皆俯伏哭。內侍進茶。上止哭。還齋殿。諸臣以次退出。
정조 0년
丙申九月二十二日申時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
丙申九月二十二日戌時。上御尊賢閣。諸承旨入侍時。都承旨洪國榮。左承旨鄭民始。右承旨金鍾秀。同副承旨李鎭衡。兵曹參知李宜翊。假注書柳孟養徐龍輔。記注官金鳳顯。記事官卜台鎭。以次進伏訖。上曰。今日卽予生日。此非讌誤之時。而旣是慈殿所賜之物。故特召諸承宣賜之耳。仍命內侍。奉出數器饌物。諸臣起伏進前哺訖。命退。諸臣以次退出。
정조 0년
都承旨洪國榮藥院直。左承旨鄭民始坐。右承旨金鍾秀坐。左副承旨兪彦鎬坐直。右副承旨徐有防坐。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次入侍。宜矣。
정조 0년
鄭民始啓曰。新除授右邊捕盜大將李柱國。卽爲牌招。命召及大將牌傳令牌。傳授。何如。傳曰。允。
정조 0년
傳于鄭民始曰。兵房承旨。率訓諫都監事知敎鍊官入侍。
정조 0년
徐有防啓曰。禮曹參判沈履之。懿昭墓義烈墓樹木看審後來待矣。傳于徐有防曰。明日次對。同爲入侍。
정조 0년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 0년
又以一所巡廳言啓曰。去夜三更量。犯夜人社稷守僕金昇泰金起萬執捉之意。敢啓。傳曰。知道。
정조 0년
又以一所巡廳言啓曰。犯夜人金昇泰金起萬。依傳敎。依更數決棍三十度放送之意。敢啓。傳曰。知道。
정조 0년
奉朝賀金致仁敎書。王若曰。起元老於丐身之後。喜赤舃之遄歸。控舊懇於反面之初。奈素履之長往。玆推聖人九經之義。庸還前日三字之銜。惟卿。先朝藎臣。賢相肖子。得之詩禮忠孝之訓。其材則柱石棟樑。濟以端雅公正之心。厥器也弘璧琬琰。趙忠定之一念王室。四方仰激揚之風。李文饒之三世台司。十載托彌綸之任。惟頃年賜骸之典。卽寧考知心之恩。中間之嶺海風波。在卿何疚。俄頃之霜雪雨露。知臣莫如。保晩節於世道板蕩之時。久矣是元祐君子。涵聖澤於暮境優遊之地。超然爲午橋閑人。眇小子叨承丕基。伊大事圖任耆德。控大邦而兼吉凶之禮。顧是任非卿莫宜。起閒蹤而責驅馳之勞。蓋此事有國所重。鶴野之行李穩返。惟予嘉之。龍庭之專對順成。伊誰力也。方喜司馬之臥復起。不料歐陽之章遽登。陳若懇於承命之辰。已諒介石之難奪。申遜牘於還朝之日。必欲初服之復修。嗟寡躬之未堪多難。豈容宿德之更退。追聖考之曲成其美。不忍雅操之終孤。肆軫使以禮之方。更遵致爲臣之典。重謝浮世軒冕。依然曩時之散蹤。再作平地神仙。別是曠代之美事。追先帝而報陛下。卿不憚於遠征。推聖主之惠老臣。予豈惜乎勉副。旣許乞身之至悃。須諒敷心之溫音。於戲。少十年於戴經致事之期。政須調羹之舊手。捨元臣於周王訪落之日。還如失楫於中流。兩世襲懸車之風。可謂是父是子。吉月有朝服之禮。毋負爰咨爰諏。故玆敎示。想宜知悉。校理李在學製進
정조 0년
敎中外大小臣僚耆老軍民閑良人等書。王若曰。慈候欠安。方切焦悶之悃。天和遄復。聿迓歡忭之祥。玆頒十行。庸昭群聽。言念小子之孤露。仰依慈闡之庇庥。朝夕怡愉。莫報劬勞之至德。起居節適。常祝體度之恒寧。豈料榮衛之失和。遽見症候之轉㞃。始謂一時之偶感。藥效不遲。遂致經旬之彌留。院直未撤。何幸神明之垂祐。獲覩刀圭之收功。多時侍湯。佇幸遄損之吉。不日復膳。果有底安之休。神氣已臻於平和。是爲無彊之祉。誠孝自愧於菲淺。敢曰有格于天。慶溢宮闈。奚但一人之幸。喜騰軒陛。咸頌百祿之遒。追前例於昔年。臨大庭而廣諭。於戲。侍歡左右。庶弛色憂之心。祝延崗陵。詎無志喜之擧。故玆敎示。想宜知悉。弘文館提學李宜哲製進
정조 0년
丙申九月二十三日。記事官姜彙鈺。刑曹以承政院書吏金國鉉。臺疏退待批答未下前。徑先書出罪。旣已遲晩。考律科罪。何如。啓目。傳曰。聞是謬例。且非新入之吏云。分揀放送爲良如敎。
정조 0년
丙申九月二十三日午時。上御尊賢閣。左承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。命招入都監敎鍊官。立於階下。上曰。汝之姓名。誰也。敎鍊官對曰。尹進五矣。上曰。汝能習熟於軍務事乎。進五曰。略知之矣。上曰。昌德宮虎跡的實。汝領善放砲手數十名。入後園搜出提得。可也。進五承命出去。命書傳敎曰。身爲監軍。鼾睡爲事。不但不能巡撿。至於雜人往來巡廳。慢不知覺。事之爲駭。莫此爲甚。再昨日監軍。一倂汰去。其中金圭祥。則摘奸宣傳官回還之時。始聞軍卒之言。欲爲彌縫。以至牽攬密囑之境。尤極無狀。拿問嚴處。命退。承史以次退出。
정조 0년
丙申九月二十三日未時。上御尊賢閣。副提調持湯劑入侍時。都承旨洪國榮。假注書徐龍輔。記注官金鳳顯。記事官卜台鎭。醫官慶絢以次進伏記。絢進湯劑。上進御。上曰。王大妃殿惠慶宮湯劑。今姑停止。出榻敎命退。承史以次退出。
정조 0년
丙申九月二十三日戌時。上御尊賢閣。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。以次進伏訖。命書傳敎曰。再明頒敎相値。次對明日爲之。上曰。近以多事。久廢經筵。誠可憫矣。國榮曰。雖緣多事之致。經筵之久廢。實爲可悶矣。第殿下勿以多事而抛去所講。雖於萬機之暇。蘊繹舊講。念玆在玆焉。自古人君。未嘗不萬機。而未聞以此抛棄學業矣。上曰。所陳果好。可不體念。命退。承史以次退出。
정조 0년
傳于洪國榮曰。副提調持加減心賢湯入侍。
정조 0년
御製綸音。嗚呼。先大王五十年蕩平之治化。非不隆且至也。而噫。彼古所謂少論者。其果一乃心志。聚會精神。無少欺蔽者乎。懷尼之戰。雖係斯文。猶以不必推上於朝廷之意。置而勿論。可也。至於辛壬義理。乃是忠逆關頭。而人心各異。岐議不一。乙亥以後。凡厥廷臣。雖或忌諱於筵席之間。尙復沸騰於朝廷之上。爲數十年痼弊。莫之救矣。肆予登極以後。新逆輩出。懲討斯嚴。不暇及他故逆臣之言。必曰辛壬已事。已屬先天。雖不擺脫色目。有何論云。而此則大不然矣。自先大王倦勤之時。至昨冬。何嘗不以老論少論。爲𣠽柄哉。養厚之所以𥳽弄一世者此也。厚謙之所以着手肆虛者亦此也。若一味釀成。則亦豈不至於燎原之境耶。大抵蕩平一事。先大王苦心。本意。何嘗髣髴於曩時規模。而特以當時承佐之臣。實不能仰體聖意。惟以彌縫爲事。甚至於一通一望。參互彼此。以爲調停之計。其果成說乎。以故行之未久。浸浸然轉而生弊。秪足爲戚里權奸濁亂鉗制之資。噫。蕩平卽祛偏黨。無物我之名。而世傳蕩平之黨。甚於舊黨之說。不幸近日。倘非先大王聖志赫然。彌久彌堅。其流之害。豈容但已。蓋忠逆旣分。是非大正之後。所謂老論。亦我臣子。所謂少論。亦我臣子。自上視之。均是一室之人。同胞中物。善則賞之。罪則罰之。有何愛憎之別。觀其景色。殆同秦越之不相關涉。如此而國能爲國乎。昔諸葛亮。猶曰宮中府中。俱爲一體。況一天之下。一國之內。共尊一人。同事一君者乎。況今歲月已久。義理益固。尤何一毫査滓之間於其間者乎。大抵老論之所執卽忠也。而人不如古。世變層生。老論之中。近有逆賊。亦何可以一直膠守曰。彼夫也老論則皆爲忠臣乎。彼夫也少論則皆爲逆論乎。今則勿論老少之論。各自先攻其黨之逆。而推及他黨之逆而已。然則彼黨此黨。嚴於討逆。而乃心王室之人。卽是國邊之人。亦是吾黨之士也。取捨不難。去就甚易。固不待智者。而可以瞭如於胸次者也。寡人自在春宮。深知此弊。竊自以爲。決不可以混善惡同是非。爲蕩平之歸矣。近者戚里之害永除。世道之憂宜紓。而惟此一事。實爲未了之案。從今以後。凡玆事我廷臣。無曰老論少論。偕底大道。而老論之義理。固嘗好矣。雖於少論。或有世間之論。挾私之議。峻與不峻。莫非私也。及其不能純正則無異。何不一切滌去舊習。咸造大同之域乎。且觀少論之於朝廷。必自處以羈旅之臣。亦不欲擔當國事者。無他。其意蓋出於不屈之私憾也。此亦有一言可破者。焉有忠之士。以些少色目之分。作爲自好之計。不思所以報國之道乎。噫。彼在廷垂紳搢笏者。無非臣事。我先大王曁予寡人者也。世祿我。喬木我。思旣深矣。義亦重矣。雖有家庭之謬守。主議之不合。豈忍食君之祿。衣君之衣。不思其君之心乎。況今彼此之論。各生亂逆。又如向所謂云然者乎。昨日洞諭。千緖萬端。卿等庶或諒悉而齗齗不已者。誠以國家興亡之機。在此一事。而其所用力而做效。又易於近日之前故也。自令予當於用捨之際。不以老少二字。先着胸中。惟其人是視。用賢而捨不肖。咨爾大小臣僚。亦勿以二字。萌於心而發諸口。更望諸臣。勿以予言爲迂緩。而不切於事情也。卿等協贊之成效。當先觀政注而知之。治道之要。敷心而喩。予言不再。卿等知悉。
정조 0년
傳于鄭民始曰。兵房承旨持武科庭試節目入侍。
정조 0년
傳于鄭民始曰。騎馬二匹立之。
정조 0년
傳于李鎭衡曰。政批已下。判義禁卽爲開望
정조 0년
有政。吏批。行判書李重祜進。參判徐浩修式暇。參議未差。承旨李鎭衡進。以辛應三爲獻納。李文源爲兵曹參議。宋銓爲兵曹佐郞。金晩根爲徽寧殿參奉。安鼎福爲木川縣監。黃仁點爲進賀兼謝恩使。徐浩修爲副使。金履禧爲書狀。鄭象仁朴宗岳爲分承旨。蔡弘履爲分兵曹參議。李正吾爲分兵曹參知。李勉爲分兵曹佐郞。安聖彬爲分弼善。宋樂爲分司書。金恒光爲延曙察訪。鄭珒爲分兵曹佐郞。兵曹參議李義翊。參知李文源。
정조 0년
兵批。行判書洪樂性進。參判鄭昌聖受由。參議李義翊入直進。參知李文源未肅拜。承旨兼進。以具允鈺爲知事。柳孝源爲都摠經歷。李敬養爲文兼。任希敎金範勳爲分副摠管。李宗魯李命鵬爲分都摠都事。李昌中趙德章爲分翊衛。金道林爲蔚山監牧官。副司直金普淳。副司果車彦輔。
정조 0년
分假注書望。以朴長卨爲假注書。
정조 0년
傳于鄭民始曰。承旨入侍
정조 0년
備忘記。別軍職鄭觀采。不思報效之道。爲守令之任。若是犯法。然則設置別軍職。只充久勤乎。此等別軍職。雖非本事。力不足以禦侮。長又不滿數尺。不可徒費廩料。決矣。旣有拿命。爲先汰去。
정조 0년
傳于鄭民始曰。時囚中韓晩裕。旣是陵官。分揀放送。
정조 0년
李鎭衡。以義禁府言啓曰。因咸鏡監司趙重晦狀啓。刑曹粘目內。永興前府使鄭彦衡。文川前郡守柳雲羽。高原前郡守金烜。北靑前府使李德溥。端川前府使李章運。明川前府使李潤春。慶興前府使鄭觀采。吉州前牧使曺學臣等移本府處之事。允下矣。柳雲羽曺學臣李潤春李章運等。今方待命。卽爲拿囚。而鄭彦衡以兼營將守令。時在任所。發遣府書吏交代後拿來。金烜時在全羅道靈光地。李德溥時在咸鏡道咸興地。鄭觀采自任所未及上來云。依例發遣府書吏羅將。竝拿來。何如。傳曰。此時許多禁吏。羅卒之貽弊外邑。不可不慮。自本府知委道臣。待待命拿囚後。嚴問口招。
정조 0년
鄭民始。以兵曹言啓曰。昌德宮昌慶宮差備內窓戶。令戶兵曹郞廳春秋摘奸事。曾有定奪矣。依例發遣本曹郞廳與戶曹郞廳。眼同摘奸之意。敢啓。傳曰。知道。
정조 0년
鄭民始。以兵曹言啓曰。昌慶宮衛將王道平所患痰癖之症。近又添劇。無望供職。呈狀乞遞。輪番之任。不宜久曠。改差。何如。傳曰。允。
정조 0년
李鎭衡。以義禁府言啓曰。犯夜人前僉使金振聲移送本府事。一所巡廳草記。知道啓下矣。金振聲卽爲拿囚之意。敢啓。傳曰。知道。
정조 0년
李鎭衡。以義禁府言啓曰。時囚罪人前僉使金振聲。今九月二十一日二更犯夜。故因一所巡廳啓辭拿囚。而犯夜人以官爲名者。令該府隨更數決杖事。曾有先朝受敎矣。金振聲。依更數決杖二十度後。放送之意。敢啓。傳曰。知道。
정조 0년
鄭民始。以二所巡廳言啓曰。去夜二更量。犯夜人前萬戶金福起執捉。而係是朝官。依傳敎移送義禁府之意。敢啓。傳曰。知道。
정조 0년
李鎭衡。以義禁府言啓曰。去夜二更量。犯夜人前萬戶金福起。係是朝官。移送本府事。二所巡廳草記。知道啓下矣。金福起卽爲拿囚之意。敢啓。傳曰。知道。
정조 0년
李鎭衡。以義禁府言啓曰。時囚罪人前萬戶金福起。今九月二十三日二更犯夜。故因二所巡廳啓辭拿囚。而犯夜人以官爲名者。令該府隨更數決杖事。曾有先朝受敎矣。金福起依更數決杖二十度後。放送之意。敢啓。傳曰。知道。
정조 0년
行兵曹判書洪樂性疏曰。伏以。聖孝仰格。神天垂佑。惠慶宮患候。遄臻平復。藥院撤直。縟隔日。臣民歡忭。曷有其極。臣於日昨喬桐水使口傳差出時。末望白東俊旣非當品則例待啓請。而半夜承命。蒼黃排擬之際。全未覺察。無端照望。政注乖錯。莫此爲甚。臣誠滿心惶恧。無所逃罪。玆敢首實自劾。伏乞聖明。俯垂鑑燭。白東俊通望。亟命勿施。仍治臣溺職之罪焉。仍念臣病蟄多年。跡疎朝端。政格時務。無異聾瞽。加以年來。屢經危症。神精消亡。尋常職事。尙難堪承。況玆見叨尤何嘗毫分近似於臣哉。只緣感激恩眷。怵畏義分。未免冒役一出。而纔經數政。疣拙百出。若不早自乞解。貪戀蹲據則國事之僨誤。臣身之顚沛。必無幸矣。伏願天地父母。察臣言之寔出肝膈。勿視以例讓。亟許鐫遞。俾重務無曠。不勝萬幸。答曰。省疏具悉。一時做錯。何傷之有。卿其勿辭。卽爲開政。
정조 0년
傳于鄭民始曰。帶軍銜下鄕。非但先朝之飭敎截嚴。亦有續典禁令。而雖以今番朔試射觀之。多有無端稱在外者。帶軍銜下鄕人。勿論堂上堂下。爲先罷職。此後依續典隨現捧傳旨
정조 0년
漢城府判尹具善復疏曰。伏以。惠慶宮患候。遄臻康復臣隣歡忭。曷有其極。伏念臣方帶軍器寺提調。而左議政臣金尙喆。日昨政爲都提調矣。與臣有親査應避之嫌。揆以公格。在下當遞。伏乞聖明。亟命有司。照例許改焉。臣無任屛營祈懇之至。答曰。省疏具悉。疏辭下該曹稟處。
정조 0년
同副承旨李鎭衡疏上。伏以。臣所帶春秋兼銜。與監事臣鄭存謙。有內外從應避之嫌。揆以公格。在下當遞。伏乞亟命照例遞改幸甚。答曰。省疏具悉。疏辭下該曹稟處。
정조 0년
鄭民始啓曰。戶曹郞廳。兵曹郞廳來言。昌慶宮昌德宮秋等奉審後。無頉之意。敢啓。傳曰。知道。
정조 0년
丙申九月二十四日。記事官姜彙鈺。義禁府以監軍金奎祥鼾睡爲事。非但不爲巡檢。欲爲彌縫摘奸宣傳官。牽攬密囑罪刑推得情。何如。啓目。傳曰。渠雖節節直招是乎乃。焉有騎郞爲名。而牽攬密囑於摘奸宣傳官乎。分義廉恥。掃地無餘。除刑推從重勘處爲良如敎。
정조 0년
義禁府啓目。向前金悌行段。儲置與倭供之米九百四十五石。肆然許貸。其所虛留之數。至於一百五石之多。守城倉米三百石。稱以修補。擅自取用。俱係不法。以此照律事。傳曰。依允。
정조 0년
義禁府啓目。向前金益彬。攔入闕門。欺瞞納供。以此照律事。傳曰。依允。
정조 0년
丙申九月二十四日申時。夕上食陪祭入侍時。左承旨鄭民始。右承旨金鍾秀。同副承旨李鎭衡。假注書徐龍輔。記注官金鳳顯。記事官卜台鎭。以次陪進。上具衰服。詣孝明殿東階板位上。西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位北向立。鍾秀沃水。鎭衡承水。民始進巾。鎭衡受巾。上詣尊所西向立。鍾秀奉盞。民始擧羃酌酒。上詣香案前北向跪。民始奉香。鎭衡奉爐。上三上香。鍾秀進盞。上受以授鎭衡。鎭衡跪受以授薛里。薛里奠盞。連奠三盞訖。上俯伏興。降復位。俯伏哭。在位者皆俯伏哭。內侍進茶。上止哭。還齋殿。諸臣以次退出。
정조 0년
丙申九月二十四日酉時。上御尊賢閣。兵房承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。命書傳敎曰。武科庭試殿試規矩。今日書入。待下批。卽令直赴。武士知悉。豫先肆習。又命書傳敎曰。武科庭試殿試三技取二技。而鳥銃直赴人。從自願許試於鳥銃。如有依規矩錄名者。不必以鳥銃擧案事。分付。上曰。副提調持湯劑入侍。賤臣承命而出。與都承旨洪國榮進伏。醫官慶絢進湯劑。上進御。命民始書傳敎曰。北道請穀狀聞。大臣雖有稟處者。本道民情。難以詳知。聞目今已有餓莩云。尤非冬春之比。言念民事。寢食靡甘。區劃之穀物。果無不足之慮。措置凡事。亦無後時之歎乎。此時民情。隨聞見更爲詳細狀聞。以副予宵旰之憂事。下諭于咸鏡監司趙重晦。又命書傳敎曰。北道監賑御史。其令不多日內辭朝。命退。承史以次退出。
정조 0년
丙申九月二十四日戌時。上御尊賢閣。坐直承旨入侍時。同副承旨李鎭衡。假注書徐龍輔。記注官金鳳顯。記事官卜台鎭。以次進伏訖。鎭衡奉進牌文。上曰。承旨如眼昏。使注書讀牌文。讀訖。命退。承史以次退出。
정조 0년
都承旨洪國榮藥院直。左承旨鄭民始坐。右承旨金鍾秀奉命在外。左副承旨兪彦鎬坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
又傳于曰。右承旨入侍。傳于金鍾秀曰。改建堂上留待。
정조 0년
以忠淸兵使狀。洪州等官合九面水軍朴貴奉母鄭呂史等爲虎囕死事。傳于李鎭衡曰。令本道恤典擧行。
정조 0년
徐有防啓曰。事變假注書宋俊載身病猝重。勢難察任。今姑改差。何如。傳曰。允。
정조 0년
傳于徐有防曰。吏房承旨入侍。
정조 0년
傳于兪彦鎬曰。坐直承旨與大臣吏堂玉堂。持宋明史職官考同爲入侍。
정조 0년
洪國榮。以禮曹言啓曰。今此惠慶宮患候平復。寔是臣民莫大之慶。旣行陳賀頒敎之禮。則設科取人。乃其典例。以何科擧行乎。敢稟。傳曰。更待下敎。
정조 0년
有政。吏批。判書李重祜進。參判徐浩修進。參議未差。同副承旨李鎭衡進。黃景源李福源爲奎章閣提學。洪國榮兪彦鎬爲奎章閣直提學。
정조 0년
兵批。行判書洪樂性式暇。參判鄭昌聖呈辭受由。參議李義翊病。參知李文源入直進。同副承旨李鎭衡進。金履禧爲副護軍。
정조 0년
丙申九月二十五日午時。晝茶禮陪祭入侍時。都承旨洪國榮。左承旨鄭民始。右承旨金鍾秀。左副承旨兪彦鎬。右副承旨徐有防。同副承旨李鎭衡。假注書柳孟養徐龍輔。記注官金鳳顯。記事官卜台鎭。以次陪進。上具衰服。出齋殿。詣孝明殿東階板位上。西向立。贊儀讀笏記。左通禮啓請跪俯伏哭。上跪俯伏哭。在位者皆俯伏哭。左通禮啓請止哭四拜。上止哭四拜。詣盥洗位北向立。鍾秀沃水。有防承水。民始進巾。彦鎬受巾。上詣尊所西向立。鎭衡奉盞。鍾秀擧羃酌酒。上詣香案前北向跪。國榮奉香。鎭衡奉爐。上三上香。彦鎬進盞。上受以授有防。有防跪受以授薛里。薛里奠盞。連奠三盞訖。上俯伏興。降復位。俯伏哭。在位者皆俯伏哭。上止哭四拜。還齋殿。諸臣以次退出。
정조 0년
丙申九月二十五日午時。陳賀入侍時。都承旨洪國榮。左承旨鄭民始。右承旨金鍾秀。左副承旨兪彦鎬。右副承旨徐有防。同副承旨李鎭衡。假注書柳孟養徐龍輔。記注官金鳳顯。記事官卜台鎭。以次侍立。上具布裹翼善冠布團領。乘輿出興泰門。詣崇政殿。降輿陞御榻殿座。承史進前階。先行四拜。承史侍衛分東西門入殿內。命書傳敎曰。以賀爲敎。與向時無異。只宣箋目。勿讀箋文。一依前月頒敎例爲之事。卽爲分付。百官列立東西庭。贊儀讀笏記。引儀呼唱。百官四拜訖。致詞官入自西門。進前讀箋目。宣敎官就前階讀敎文訖。百官復行四拜。命書傳敎曰。大臣吏曹堂上便殿入侍。玉堂持宋明史文獻通考。杜氏通典同爲入侍。兵曹判書洪樂性進前曰。去月十七日景慕宮移安時。前後射隊軍兵四百名。挾神輦軍六十名。禁軍三十員擧行矣。今三十日還安時。亦依此擧行乎。敢稟。上曰。依爲之。出擧條樂性曰。今番陵幸時。承史給馬。定式擧行事。命下矣。城內擧動時則何以爲之乎。敢稟。上曰。只城外擧行。可也。出擧條承史侍衛分東西門而出。上乘輿詣興泰門。上曰。奉命承旨奉龍亭。詣閤後入侍。出榻敎上還內。諸臣以次退出。
정조 0년
丙申九月二十五日未時。上御興政堂。大臣吏曹堂上儒臣同爲入侍時。左議政金尙喆。右議政鄭存謙。吏曹判書李重祜。吏曹參判徐浩修。副校理吳大益。副修撰李儒慶。同副承旨李鎭衡。假注書徐龍輔。記注官金鳳顯。記事官卜台鎭。以次進伏訖。尙喆曰。惠慶宮患候平復。賀儀載擧。臣民慶忭。曷有其極。天雨陰霏。聖體。若何。上曰。一樣。尙喆曰。勅行牌文。已爲來到矣。上曰。然矣。似於來月初四五日渡江云矣。尙喆曰。牌文今雖來到。其渡江遲速。有未可知也。聞向來使行持來之銀。已爲入送云。盛京之人。必然不受。還爲出送。若不報禮部而直爲出送。則今番勅行回便。還爲入送無妨矣。上曰。唯。尙喆曰。北關監賑御史。有不多日內辭朝之命矣。聞雖於來月初下去。亦不爲晩云。姑令緩緩辭朝。似無妨矣。上曰。依爲之。上曰。我朝凡事。皆倣宋制。而至於列朝御製。尙無奉安之所。故肄建奎章閣於後苑之內。欲爲奉安。旣奉御製。則不可無所掌之官。依宋龍圖閣學士等官。欲設置一官。大臣之意。何如。尙喆曰。旣有御製所奉之閣。而且有宋制之可據。則設置一官。使之掌之似好矣。上曰。不必創出祿官。依編次人例。以兼銜爲之。可矣。尙喆曰。然矣。命大益儒慶。考奏宋史官制。上曰。宋之學士。卽我朝之提學也。依龍圖閣學士例。置奎章閣提學。依龍圖閣直學士。置奎章閣直提學。堂下則置直閣待敎等官。則何如。尙喆曰。好矣。命大臣儒臣先退。上曰。此官與編次人爲一體。非通淸之職也。提學則以兩館提學已行人擬望。直提學則以副提學已行人擬望。可也。命書傳敎曰。列朝御製合累萬餘卷。建閣藏之。卽宋龍圖等諸閣之意也。列朝御製印本外所藏本。不可不彙集一書。予之所製。亦不可無編次之官。名以編次人。則非官職之名也。旣問大臣。吏堂亦令玉堂考出。此非新創官制。卽先朝編次人之意也。節目從當啓下。倣宋之制。參以我朝官名。其令吏曹依筵敎。今日差出。又命書傳敎曰。政官牌招開政。上曰。吏房承旨牌招入侍。出榻敎命退。諸臣以次退出。
정조 0년
丙申九月二十五日未時。上御尊賢閣。奉命承旨入侍時。右副承旨金鍾秀。假注書柳孟養。記注官金鳳顯。記事官卜台鎭。以次進伏訖。上曰。何時可當復命。鍾秀對曰。來初旬間。似當復命矣。上曰。先正家廟在林川官乎。對曰。然矣。內出孝廟御札貼。上曰。善爲往返。可也。上曰。懸板幾人擔去乎。對曰。二十人當擔去矣。命退出。鍾秀奉御札貼退去。
정조 0년
丙申九月二十五日酉時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。上曰。奎章閣兼銜。可謂新新矣。國榮曰。設立之初。如臣無似。猥叨是任。人器不稱。益增惶恧。上曰。旣有官員。不可無員役。何以則爲好乎。國榮曰。此則諸提學出仕後。當相議爲之矣。命讀各道狀啓訖。命退去。諸臣以次出。
정조 0년
丙申九月二十五日戌時。上御尊賢閣。吏房承旨入侍時。左副承旨兪彦鎬。假注書徐龍輔。記注官金鳳顯。記事官卜台鎭。以次進伏訖。上曰。承宣好爵爲之矣。彦鎬曰。臣人器不稱。百無肖似。幸逢聖時。曾經之職。旣已過分。又叨淸和之職。不勝惶愧矣。上曰。各房篇覽。待日記修整。可也。上曰。當今第一急務。惟是政注矣。彦鎬曰。然矣。此豈非時急之事乎。上曰。頃者已諭於吏郞。雖陵參奉。莫非審愼處矣。彦鎬曰。然矣。今日齋郞。卽後日牧民之官矣。上曰。右承旨何日當入來乎。彦鎬曰。其往返之間。似可近十日矣。命退。承史以次退出。
정조 0년
都承旨洪國榮藥院直。左承旨鄭民始病。右承旨金鍾秀奉命在外。左副承旨兪彦鎬坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
李鎭衡啓曰。今日外巡。以柳焵落點矣。柳焵方在罷散中。而誤爲書入。以致受點。誠甚未安。該曹當該堂上。推考警責。何如。傳曰。允。
정조 0년
又以都摠府言啓曰。今日入直內三廳武兼禁軍及殺手等技藝中日廳習射。而武藝別監軍兵等。出去景福宮試放事。請出標信。傳曰。知道。
정조 0년
又以都摠府言啓曰。副摠官西淸君煋。以今日入直武藝別監軍兵等中日試放事。景福宮晝仕出去之意。敢啓。傳曰。知道。
정조 0년
傳于金鍾秀曰。坐直承旨入侍。
정조 0년
事變假注書望。宋俊載改差。代以趙憲喆爲事變假注書。
정조 0년
李鎭衡啓曰。事變假注書趙憲喆。時無職名。令該曹依例付軍職。冠帶常仕。何如。傳曰。允。
정조 0년
李鎭衡啓曰。景慕宮移奉告由時及還安告由時。親祭祭文。當爲製進。弘文提學李宜哲。待明朝牌招。使之製進。何如。傳曰。允。
정조 0년
兵曹口傳政事。副司直柳義養。
정조 0년
濟州牧使狀啓。歲貢馬所載舡人等渰死。依關文恤典題給。而其中私商人李大興段。京居人。其妻孥在京事。傳于徐有防曰。自賑廳題給。
정조 0년
李鎭衡。以刑曹言啓曰。頃因傳敎。咸鏡道推刷官待竣事。令道臣械送該曹事。發關分付矣。推刷官金仁達。自本道今旣械送。爲先嚴囚之意。敢啓。傳曰。知道。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。請罷乙未五月庭試榜。又啓曰。請爲奴罪人河翼龍金重得亟命王府拿鞫得情。快正王法。又啓曰。請放逐罪人安大濟更令王府。拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。以上措辭見上又啓曰。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆亟施竄配之典。又啓曰。請新除授司諫院獻納辛應三時在京畿交河地。請斯速乘馹上來事。答府曰。不允。下諭事。依啓。
정조 0년
黃海道海州幼學臣李勉儒尹鎭泰朴瑞輯金達源吳始伯李慶鉉姜致望李偉愼致祿金達渙金鏄李儆安必復朴慶海李佖金信精李章鉉金五精金鑑尹鎭標尹重基李斗彬朴慶贄朴慶仁權思黃碩臣姜衡武李正普姜致輔鄭師順金宗說朴思敬閔李範庸李範七李範五李誠敎李範時朴瑞綸吳普澤金養演金養愚金達溟尹鎭益尹鎭海吳普海朴慶默金達澤尹鎭溟金達海李允亨尹心基金達淵尹鎭復李鎭休金宗億。進士臣吳道亨。幼學臣尹鎭順尹衡基金宗默朴惠吉尹遜基尹謙基李復誠進士金養魯。幼學李致大金聲玉李霂洪榴朴瑞益李羲之金行儉李致學柳徵五洪敬夏尹爀基趙雲澤金一精愼致績朴慶殷吳普亨金甲秋朴莟沈海之朴瑞鎭金行仁李範三金百朋李範愚金宗垕李景錫姜善餘李霙尹明喆吳希遠李述儒。進士朴慶敏。幼學李慶春沈誠之趙雲海李億李俌吳希晳李範羲李仁灝柳敬五朴瑞彬李錫休金泗精李德裕金宗濟朴慶郁李崇儒朴慶澤尹最基金百謙李霮尹鎭恒金象精李範國柳權晉金載坤朴慶益李洙彬朴瑞人姜善長尹鎭華金履坤閔正修鄭得祚姜善謙趙相彦吳希任金肅精李範周具晩謙姜命岳趙宜謙李仁喆尹復基朴慶必金甲鳳吳普明朴慶全李師錫尹好基金純精柳元晉姜必賢柳東五尹彦基李日煥金聖格李範肅尹善基朴瑞星閔禛李仁祐朴慶燮金甲萬趙宜恒姜爀興朴慶潝尹泰基吳泰賓李益彬金甲齡李仁祿尹偰李仁潝李克誠崔堥吳泰實李學熙金應精朴慶爀尹昌基李正儉吳泰容李周彬金甲庚崔堉金宅精朴慶復尹學基金甲爀李正健尹時喆李喆儒李仁福尹鼎基李復彬朴慶遠金甲燁柳漢晉尹德基李泰彬李宗儒尹何朴慶祖金甲振朴瑞翰尹鎭衡金達河尹鎭春李行儒朴瑞奎等疏曰。伏以。日月易邁。因山奄過。伏想孝思哀隕。益復罔極。伏念聖朝右文。群賢輩出。其學問之正。德業之盛。直溯考亭之統。秩秩聖廟。東西有廡。而前賢後賢。相繼而躋。以言乎八路之州縣。則或以先賢杖屨之所過。桑梓之所在。建置院宇。妥奉祀板。衿紳俎豆之場。錯落相望於湖海關嶺之間。而乃若全以道統爲主。則有湖南之竹林。海西之紹賢。是故其事面之尊嚴。自別於他院。其不在道統之列者。雖世所稱名賢。而不得與焉。固不重歟。臣等竊以紹賢之院。在於臣等之所居海州之石潭。先正臣李珥。嘗退講道於石潭之陽。慨想朱夫子白鹿洞故事。而其意以爲。朱子沒而吾道東矣。創建屋子。主享朱子。而以先正臣文正公趙光祖。文純公李滉配焉。其後李珥沒。而海西之儒。又以李珥配焉。又其後。文簡公成渾。爲李珥道義交。舊嘗招邀。講學於斯。故亦追配焉。仁廟甲戌。遂賜寵額曰。紹賢書院。文元公臣金長生。爲李珥嫡傳。而終當追配於斯院。故文正公臣宋時烈。嘗豫撰升配時祭告之文。而肅廟丙申。多士陳請。乃得以金長生追配焉。然則師文元紹文成之統者。亦不可不繼文元之後而追配於斯院也。明矣。臣等竊惟。先正臣文正公宋時烈。卽文元之嫡傳。而旣已躋享聖廡。其道德事功。百世炳煥。則臣等蔑鹵之議。固無以形容其萬一。而殿下亦何待臣等之言而知之也。臣等第惟。先正之追配紹賢。以光其道統之傳。有不可一日緩者四焉。蓋朱子之道東來。而先後儒賢。相繼蔚興。若是其彬彬。有以見列朝培養之休。卓古罕比。則今此紹賢之院道統所在。而春秋俎豆之設。只及於文元而止。有若正學相傳之統。自此而遂無繼之者然。此其追配之不可緩者一也。仁廟賜額之旨。肅廟追配之命。罔非出於崇儒重道之義。則在殿下紹述之道。所當亟率舊章。有以對揚休命。此其追配之不可緩者二也。文元丙申之追配。實在從祀文廟之前。而肅廟猶許其追配之請。則今先正已躋聖廟。而事面之尊。比前益重。此其追配之不可緩者三也。湖南之竹林與臣隣之紹賢。均之爲尊道統。而竹林之院則追配已久。紹賢之院則尙未追配。此其追配之不可緩者四也。追配之不可緩四。而臣等之所自愧則抑有一焉。蓋此追配之尙今未遑者。秪由臣等僻處海曲。陳請不早耳。寧不有於湖南人士耶。玆乃重繭遠來。相率陳懇。伏願聖明。深念斯道之重。亟許先正臣宋時烈追配紹賢書院之典。上有以紹述聖祖。下有以興起士林焉。答曰。省疏具悉。當商量。爾等退修學業。
정조 0년
大司諫趙瑍疏曰。伏以。聖孝有格。惠慶宮患候。遄臻康復。大庭頒敎。輿情胥歡。仍念臣性本鈍滯。識又淺短。淸朝言責。自知不稱。前後除命。一未承膺。況又曾叨見職。罪犯罔赦。恩荷再生。至今追思。餘悚尙切。臺垣一步。便同鐵限。頃於除旨之下。不敢冒進。荐違嚴召。聖度天大。例勘猶靳。而誕辰已屆。爲伸起居之禮。不得不黽勉出肅。仍參合辭之論。粗效懲討之義。而從前自劃之地。淟涊蹲據。不知所以自處。則臣固多慙。人將謂何。抑臣目下情私。又有萬萬懇迫者。臣之八耋偏母。癃病沈痼。居常凜綴。近添別症。食飮全廢。氣息奄奄。臣左右扶護。方寸焦灼。以此情理。實無頃刻離捨供職之望。玆敢瀝血陳懇。伏乞天地父母。俯垂諒察。亟遞臣職。以便救護。仍治臣罪。以肅朝綱。臣無任屛營祈懇之至。答曰。省疏具悉。爾其勿辭。救護母病。
정조 0년
知中樞府事安允行疏曰。伏以。聖孝格天。百靈垂佑。惠慶宮患候。快復常節。賀儀載擧。區區懽忭之忱。曷有其極。仍伏念。臣旣老且病。精力消耗。氷庫雖稱閑局。積年蹲據之誚。諫臣之言得矣。臣固受而自反。不必較挈。而至於多行鄙瑣。醜謗狼藉之說。實未知何所據而發也。蓋臣提擧本庫之初。目見弊端之深痼。論報備局。復設舊稧。吏胥貢人。合爲一統。以其氷價。平均分劃。嚴立科條。使之同力藏氷。以爲進排之地。吏胥貢人。自是一體。似無作奸與稱冤之端。而況於藏氷之時。則本庫諸郞與主梗官。監蕫納庫後。氷價受出之日。則郞廳躬進惠廳。卽地分給於鑿民人。已成規例。而提調則元無干涉於其間。今此鄙瑣醜謗之目。眞所謂毛將焉。傅者矣。若其檢下之政。臣意則或慮其近苛。而諫臣則以漫不致察爲咎。何其相反之若是耶。第臣所自傷悼者。立朝以來。未嘗以此等不韙之說。受人之凌侮。豈意白首垂死之年。忽被此難濯之搆詆哉。何幸聖明照燭。曲加原恕。不惟不罪。西樞新命。又下於此際。倍切惶感。益無容措。而負累賤蹤。冒肅無路。今日咸造之班。亦未趨參。罪上添罪。尤無所逃。敢控短章。略暴情實。伏乞俯垂諒察。亟命刋削。以謝人言。俾安賤分。誠不勝大幸。臣無任屛營祈懇之至。答曰。省疏具悉。卿其勿辭察任。
정조 0년
丙申九月二十六日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。前參議柳義養敍用口傳付軍職。其令持監印冊子。入侍。出傳敎上曰。畿伯未及奉審處。其令數日內發巡。出傳敎上曰。今番動駕時。局出身。勿爲隨駕。亦勿移直事。分付。出傳敎命退去。諸臣以次出。
정조 0년
丙申九月二十六日辰時。上御尊賢閣。坐直承旨入侍時。同副承旨李鎭衡。假注書柳孟養。記注官金鳳顯。記事官卜台鎭。以次進伏訖。上曰。宣傳官一員待令。騎馬一匹立之。出傳敎上曰。宋之初拜龍圖閣學士。命赴內殿起居。如內翰之例。卽我朝政院玉堂。問安於差備門內之意也。正至誕日問安。遵倣宋朝之例。行起居之禮於閤門事。分付。出傳敎上曰。外動駕承史給馬。旣有新定式。而古例。別軍職。亦於動駕內厩給馬。況尊禮之地乎。此後城內城外擧動。奎章閣提學直提學直閣待敎等官。雖在本職之班。許乘內厩馬事。分付內司僕寺。出傳敎上曰。直閣待敎等官。昨日旣有定式。而待敎旣無翰林。姑待新差。直閣則後日政差出。出傳敎上曰。宋之龍圖等閣學士。進謝箋於便殿。用此例。則我朝之謝恩。卽宋時之謝箋也。奎章閣提學以下官。肅拜於閤門事。分付。出傳敎上曰。奎章閣提學以下官肅拜時。引儀呼唱定式出榻敎上曰。奎章閣提學。使之今日謝恩。出榻敎命退去。諸臣以次出。
정조 0년
丙申九月二十六日午時。上御尊賢閣。吏房承旨入侍時。左副承旨兪彦鎬。假注書柳孟養。記注官金鳳顯。記事官卜台鎭。以次進伏訖。上曰。試射時。當御春塘臺。此與行在同。政院徽寧殿參奉房入接。其他各司。昌慶宮近處公廨。推移入接事。分付。不緊各司。各於本司入接事。分付。出傳敎上曰。不特昵奉魂殿。至於武科庭試。初試之騎芻六兩。此闕不得設場。文所之亦不敢紛擾於莫重咫尺之地。故敬依先朝景福昌德宮外。勿設庭試之敎。今番兩試。雖不得不下闕設場。難以曠日。初三日重試設場。則四日許多武士。未及畢射講。雖侵夜。初四日還宮。以此分付。此時經費宜顧。帳前勿設補階。只設遮帳之意。分付戶曹。出傳敎命退去。諸臣以次出。
정조 0년
丙申九月二十六日午時。上詣孝明殿。晝茶禮入侍時。左副承旨兪彦鎬。右副承旨徐有防。同副承旨李鎭衡。假注書柳孟養。記注官金鳳顯。記事官卜台鎭。以次侍立訖。上具衰服。詣東邊板位上。俯伏哭四拜訖。仍詣盥洗位。北向立。鎭衡承水。有防沃水。彦鎬進巾。有防受巾。上仍詣尊所西向立。有防酌酒。鎭衡受酒。上仍詣香案前俯伏。鎭衡奉爐。彦鎬奉香。上三上香。有防進盞。鎭衡奠盞。上降復位。俯伏哭。四拜訖。上還齋殿。諸臣遂退出。
정조 0년
丙申九月二十六日酉時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
都承旨洪國榮藥院直。左承旨鄭民始式暇。右承旨金鍾秀奉命在外。左副承旨兪彦鎬坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
傳于兪彦鎬曰。永興府使文川郡守留待。
정조 0년
傳于李鎭衡曰。監印官及守令。晝講同爲入侍。時刻以巳正初刻爲之。
정조 0년
李鎭衡啓曰。副司直柳義養。依下敎來待矣。
정조 0년
兪彦鎬。以弘文館言啓曰。應敎申思運自鄕上來云。卽爲牌招察任。何如。傳曰。允。
정조 0년
以應敎申思運牌不進罷職傳旨。傳于李鎭衡曰。只推。更爲牌招。
정조 0년
以應敎申思運再牌不進罷職傳旨。傳于李鎭衡曰。只推。
정조 0년
以全羅監司狀啓。十月令薦新袖子。乾柿。限內不得封進。惶恐待罪事。傳于李鎭衡曰。勿待罪事。回諭。
정조 0년
以摠戎中軍望單子。傳于李鎭衡曰。今則武弁處義。亦梗生爲之乎。極爲駭然。摠戎使越捧一等。中軍望勿施。
정조 0년
傳于兪彦鎬曰。冬至三使臣。謝恩三使臣竝入侍。
정조 0년
徐有防。以兵曹言啓曰。今九月三十日景慕宮昌慶宮擧動時。本曹驛馬不足之代。依前例以京畿驛馬十五匹入把之意。分付。何如。傳曰。允。
정조 0년
有政。吏批。行判書李重祜病。參議未差。參判徐浩修進。同副承旨李鎭衡進。吏批啓曰。判書李重祜病不來。參議未差。小臣獨政未安。何以爲之。敢稟。傳曰。仍爲之。以李秉模爲兼奎章閣直閣。李憲洛爲引儀。金愚爲掌苑別提。李在學爲進賀兼謝恩書狀官。奎章閣司卷二單。尹東瑀姜世重。
정조 0년
兵批。行判書洪樂性病。參判鄭昌聖病。參議李義翊病。參知李文源入直進。同副承旨李鎭衡進。副司正趙憲喆。
정조 0년
傳于李鎭衡曰。直閣明日謝恩事。分付。
정조 0년
傳于徐有防曰。司卷依例單付。使之謝恩。
정조 0년
傳于徐有防曰。白紋席四十六張付油芚四部。草注紙二十卷入之事。分付戶曹。
정조 0년
奎章閣提學李福源疏曰。伏以。聖孝所格。惠慶宮愆度。遄復天和。大庭頒誥。群情胥忭。臣於千萬夢想之外。伏承除旨。以臣爲奎章閣提學。聞命驚惶。不省攸措。聖人謨訓。事體至大。裒輯編次。其責不輕。非臣庸陋所敢承當。況臣自來情勢。自畫於一切文字之任。久矣。官名學士。職司御製。此亦一文任也。今若諉以新制。忘其素守。晏然爲冒進之計。則放倒卽當。猶屬臣私事。得不仰累於淸朝四維之治乎。特敎之下。趨應無路。惶悶之極。冒死自列。伏乞聖明。俯賜諒察。亟許遞改。以全微諒。不勝幸甚。答曰。省疏具悉。此非文任。卽編次人。卿何以過當之義。前後煩浼乎。況卿繼卿父。任編次之任。此又卿不敢辭之一端。卿其勿辭。卽爲謝恩。
정조 0년
鍾城前參奉韓汝斗。幼學朴載成文述周金益廉蔡允祥金鳴海。前參奉朴祖述。幼學尹燮殷金躍爐許焯等疏曰。伏以。臣民無祿。聖馭賓天。率土蒼生。莫不奔走號呼。如喪考妣。日月遄邁。因山已過。伏想我殿下出天孝思。益復罔極。若臣者。居在絶域。曾蒙陶甄之恩。則其攀髥之痛。褥蟻之願。寧有極哉。竊伏念本道穡事之凶歉。殿下已燭於道臣之狀聞。則臣等更何敢煩陳。而第古人云。耕當問奴。臣等似耕奴也。俗言曰。百聞不如一見。臣等卽一見者也。今者臣等上來時。自鍾城至安邊。其程道之遠。幾至二千餘里。歷路到處。詳探年事之凶豐。而路邊則見而知之。僻處則聞而知之。饑饉之勢。一道同然。而其中六鎭。尤甚者何也。磨天以北。本無錢貨。而常時生民之資食。已不如端川以南之行錢取辦矣。六鎭則隔在五嶺之外。欲移民則地遠無可移之勢也。欲移粟則嶺險而非可轉之地也。只有水驛一路。以開生道。民事之孔劇。誠可慼矣。至於今年。則三夏百穀皆損。自六月畢賑之後。數多生民。仍爲浮黃。焦骨塡散者有之。父老皆云。曾前或値凶歲。則秋間浮黃。今始初見云。其在聞見。豈不心寒而矝惻耶。往在丁巳辛酉乙亥三年之凶。則自廟堂急遣督運差使。早發嶺南浦項倉穀。及時賑活。故六鎭之民。幸免塡壑之患矣。今年則民間遑遑之狀。非丁辛乙三載之比也。自朝家若不早爲之變通。則哀我民斯。將未免盡劉之慘矣。竊伏聞殿下洞燭如許之狀。已定監賑御史于北道云。生民幸甚。而若不預先督運。優數入送。則御史雖往。其於無穀。何以臣等愚見。必如丁巳之早發嶺南穀。然後齊民可免餓莩之患。賑事亦無後後之歎。而惟其移運之穀數。比前三歲。尤宜優給。以究聖澤。以幸斯民之地。臣等無任屛營祈懇之至。謹昧死以聞。答曰。省疏具悉。宵肝之中。念及北道穡事。憂慮不置。所請下廟堂。卽爲草記稟處。
정조 0년
丙申九月二十七日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。頃者經筵越捧下敎中。其日入侍當次外。竝安徐。出傳敎上曰。左承旨牌招。出榻敎命退去。諸臣以次出。
정조 0년
丙申九月二十七日巳時。上御興政堂。晝講入侍。守令同爲入侍時。知事黃景源。特進官權噵。參贊官兪彦鎬。侍讀官吳大益。檢討官李儒慶。假注書徐龍輔。記注官金鳳顯。記事官卜台鎭。宗臣西春君爗。副司直柳義養。永興府使鄭元始。文川郡守兪彦修。武臣徐有和。以次進伏訖。上讀春秋。自十有二月己卯。至皆可通矣。大益讀自三年春二月至天象也。上復讀自三年春二月至天象也。大益曰。日有食之。春秋記災異之事也。古之人君。遇災修省則災異消滅。遇災不警則殃咎日至。故夫子書之。以明災異。此可爲人君省覽處矣。惟殿下留意於是焉。儒慶曰。人君之遇災修省者。孟子所謂畏天者也。德和上干。初不致災者。孟子所謂樂天者也。樂天者保天下。畏天者保其國。是畏天不如樂天者之初不致災也。惟殿下留意於樂天焉。景源曰。日月之食。只書日食。不書月食。日者陽也。月者陰也。陽盛陰衰則月食。陰盛陽衰則日食。君子不得進。姦邪在位。擁蔽君德。則天必示以日食之異。使之恐懼而警省。故夫子春秋不書月食而書日食。以明天災。惟殿下留意於陰盛陽衰之理焉。噵曰。知事陰盛陽衰之言甚好。惟殿下深留聖聰焉。彦鎬曰。先王之世。若有日食之災。則必也嗇夫馳庶民走。所以重天之譴也。故春秋必書日食之異。以明人君警。誡修省之事。惟殿下留意於是焉。有和曰。臣則武夫無所見矣。爗曰。臣亦無意見矣。命經筵先退。上曰。冬至使謝恩使竝入侍。賤臣承命而出。與冬至正使朴明源。副使鄭好仁。進賀兼謝恩正使黃仁點。副使徐浩修進伏。明源曰。日寒。聖體。若何。上曰。一樣。明源曰。寢睡水剌之節。若何。上曰。一樣。上曰。會同坐起爲之乎。浩修曰。以書狀之有故。未及爲之矣。上曰。書狀以仙源子孫。不爲入去乎。浩修曰。書狀則在鄕姑不上來。而似不入去矣。命書傳敎曰。謝恩使書狀官金履禧。勢難强令赴燕。減下。上曰。今此兩都尉竝爲入去。專對之任。予其忘憂矣。明源曰。臣等人器不稱。惟恐君命之爲累矣。上曰。近來潛越之弊肆行。今方嚴飭於灣尹。而卿等亦爲各別禁斷。可也。命書傳敎曰。潛越之弊。不但貽弊於象譯輩。朝廷有紀綱。此等事。不能見令行之效乎。書狀雖管行中之事。予則曰。一時過去之兼臺。決不如守邊之臣。着念董飭也。無論使行前後。各別嚴察。俾有實效事。自備局措辭關飭。箕伯及灣尹。飭敎之下。現發於廉察。監司府尹。難逭重勘。以此亦爲嚴飭。上曰。今此冬至使謝恩使兩行。當相繼發行。其員役中不緊名色。雖兼行。無妨矣。明源曰。然矣。上曰。此則卿等出去後。裁定。可也。上曰。卿等入去時。令內醫持藥物隨去矣。明源曰。有此聖念。不勝惶恐矣。命使臣先退。命元始進前。上曰。今此特除。蓋有意焉。永興一境。予無憂矣。懋哉懋哉。命彦修進前。上曰。出自侍從。下去懋哉。元始彦修先退。命義養進前。上曰。印役何以爲之。義養曰。尙未刊出矣。仍進景慕宮圖式及式例。上覽訖。上曰。凡例從便善爲之。命書傳敎曰。殿試講書。旣命除吳子。武經六書中。從自願一書應講事。分付兵曹。命退。諸臣以次退出。
정조 0년
丙申九月二十七日巳時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。政事。當日爲之。出傳敎上曰。海伯狀聞。可謂精詳。予庸嘉之。別無稟處者。其所請。一竝依施事。分付備局。出傳敎上曰。左承旨左副承旨入侍。左承旨鄭民始。左副承旨兪彦鎬進前。上曰。奎章閣提學。皆已入來。兩直學出去會同。可也。國榮彦鎬先退。少間。上曰。注書出去。會同與否知入。臣孟養出問回奏曰。會同已爲之云矣。上曰。都承旨入侍。都承旨洪國榮進前。民始先退。上曰。湯劑入之。絢奉湯劑進前。上進御。上曰。奎章閣節目及序文。與諸提學相議。構草以出。可也。命退去。諸臣以次出。
정조 0년
都承旨洪國榮藥院直。左承旨鄭民始齋直。右承旨金鍾秀奉命在外。左副承旨兪彦鎬齋直。右副承旨徐有防齋直。同副承旨李鎭衡齋直。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。待下敎入侍。宜矣。
정조 0년
李鎭衡啓曰。今日諸承旨當爲齋宿。而左承旨鄭民始。以式暇不爲仕進。卽爲牌招。何如。傳曰。允。
정조 0년
以兵曹守宮望單子。傳于李鎭衡曰。呈辭參判改差。口傳差出。
정조 0년
吏曹口傳政事。趙時俊爲兵曹參判。韓光會爲分內醫提調。
정조 0년
傳于鄭民始曰。左承旨持冬享大祭報府入侍。
정조 0년
傳于徐有防曰。落幅紙十六軸入之。
정조 0년
傳于李鎭衡曰。禮曹堂上入侍。
정조 0년
兪彦鎬啓曰。禮曹判書鄭尙淳。依下敎來待矣。
정조 0년
傳于李鎭衡曰。別省記中官遺漏。推考。
정조 0년
李鎭衡啓曰。明日次對。兩司無進參之員。除在外呈辭受由引避外。未肅拜不爲行公人員。竝待開門牌招。何如。傳曰。允。
정조 0년
李鎭衡。以訓鍊都監言啓曰。都監分授都城肅靖門西邊體城頹落處。今已畢築。女墻仍爲始役。把守軍兵。依例撤罷之意。敢啓。傳曰。知道。
정조 0년
又以二所巡廳言啓曰。去夜三更量。犯夜人訓鍊院奉事林秀彬執捉。而係是朝官。依傳敎移送義禁府之意。敢啓。傳曰。知道。
정조 0년
又以兵曹言啓曰。今此昌慶宮經宿時。昌慶宮昌德宮內外入直巡邏等事。一依時御所例擧行事。分付各該營。何如。傳曰。允。